สังคมข่าวหุ้น
**ลุ้นหุ้นไทยวันนี้บวกต่อ
27 พ.ค. 2562

เกียรติก้อง ว่องไวยากร
**ลุ้นหุ้นไทยวันนี้บวกต่อ
**โอกาสที่หุ้นไทยวันนี้จะปิดบวกมีสูง ส่วนหนึ่งจะมาจากแรงซื้อของกองทุนต่างชาติช่วงท้ายตลาดฯ ตามการเพิ่มน้ำหนักลงทุนของ  MSCI ซึ่งวันนี้ถือเป็นวันสุดท้ายมี หน้าตักเท่าไหร่ ฝรั่งเทหมดวงเงินทั้งหมด 7.6 หมื่นล้านบาท เป็นเงินก้อนใหญ่สุด กลุ่มหุ้นพิมพ์นิยมจะได้รับความสนใจเป็นพิเศษ ขณะที่การจัดตั้งรัฐบาลใกล้เสร็จ หลังจากอุตตม สาวนายน หัวหน้าพรรคพลังประชารัฐ เชิญพรรคประชาธิปัตย์ และ พรรคภูมิใจไทย เข้าร่วมจัดตั้งรัฐบาล สร้างความชัดเจนเรื่องของการเมือง  แนวรับ 1,620 จุด แนวต้าน  1,635 จุด
**หุ้นเป้าหมายของกลุ่มฝรั่งที่จะเข้าตามดัชนี MSCI  วันนี้ น้ำหนักมากๆ มี 8 ตัว บมจ.ปูนซิเมนต์ไทย หรือ SCC (เม็ดเงินลงทุน 7.6 พันล้านบาท) บมจ.กรุงเทพดุสิตเวชการ หรือ BDMS ของหมอเสริฐ (เม็ดเงินลงทุน 5.7 พันล้านบาท) บมจ.อินทัช โฮลดิ้งส์ หรือ INTUCH (เม็ดเงินลงทุน 5.4 พันล้านบาท) บมจ.เซ็นทรัลพัฒนา หรือ CPN  ของกลุ่มจิราธิวัฒน์ (เม็ดเงินลงทุน 2.6 พันล้านบาท) บมจ.ราช กรุ๊ป หรือ RATCH (เม็ดเงินลงทุน 2 พันล้านบาท) บมจ.แลนด์แอนด์เฮ้าส์ หรือ LH ของอัศวโภคิน (เม็ดเงินลงทุน 1.9 พันล้านบาท) บมจ.ผลิตไฟฟ้า หรือ EGCO (เม็ดเงินลงทุน 1.89 พันล้านบาท) และ บมจ.ซีพี ออลล์ หรือ CPALL ของเจียรวนนท์ (เม็ดเงินลงทุน 1.8 พันล้านบาท) ส่วนหุ้นที่ต้องระมัดระวัง SCB อาจมีแรงเทขายเข้ามามากวันนี้
**KTC ของระเฑียร  ศรีมงคล ประธานเจ้าหน้าที่บริหารบัตรกรุงไทย  เป๋าตุง หลังจับมือ KTB ของผยง ศรีวนิช เปิดบริษัทลูกใหม่ 2 แห่ง  กลายเป็นผู้เล่นหน้าใหม่ของตลาดสินเชื่อรายย่อย งานนี้ วินวินทั้งคู่ บัตรกรุงไทยได้สาขาของเคทีบี ลดต้นทุนการขยายสาขานาโนไฟแนนซ์ ส่วนบริษัทแม่ก็กิน 2 ขา ทั้งจากลูกคนเก่า เคทีซี และลูกใหม่ บริษัท เคทีซี นาโน จำกัด ทุนจดทะเบียน 50 ล้านบาท โดย KTB ถือหุ้น 24.95% และ KTC ถือหุ้น 75.05% ประกอบธุรกิจสินเชื่อรายย่อยเพื่อการประกอบอาชีพภายใต้การกำกับ (Nano Finance) โดยเป็นการให้สินเชื่อกับบุคคลธรรมดาเพื่อใช้ในการประกอบอาชีพ วงเงินไม่เกินรายละ 100,000 บาท ส่วนบริษัท เคทีซี พิโก อาจต้องใช้ระยะเวลาในการเปิดสาขาหน่อย ล่าสุดเปิดในเขตกรุงเทพฯ ก่อน วงเงินกู้ไม่เกินรายละ 100,000 บาท และคาดว่าโกยรายได้เข้าบริษัทช่วงครึ่งปีหลัง  และอีก 5 ปีข้างหน้า กำไรส่วนของบริษัทเปิดใหม่จะสูงกว่ากำไรจากธุรกิจเดิม ราคาเป้าหมายก็ลองคิดดูถ้ากำไรโตเท่าตัวแล้ว ราคาจะเท่าไหร่
**MTC ของชูชาติ เพ็ชรอำไพ ประธานกรรมการบริหาร บริษัท เมืองไทย แคปปิตอล เปิดฉากรุกสินเชื่อเช่าซื้อรถยนต์ มอเตอร์ไซค์ครึ่งปีหลัง การันตีกำไรไตรมาส 2 นิวไฮรับเปิดเทอม เฮียแกเดินทางโรดโชว์เป็นประจำ นักลงทุนต่างชาติ สถาบันมั่นใจในผลงานของบริษัท ติดนิดเดียวตรงเงินปันผลน้อยไปหน่อย ถ้าเปย์มากกว่านี้ราคาจะวิ่งปรู๊ดเชียว
**TFFIF มาแรงราคาใกล้ทะลุ 12 บาท หลังเข้าคำนวณดัชนีฟุตซี่ ใครซื้อตอนไอพีโอแล้วคุ้มยิ่งกว่าคุ้มอีก ได้ทั้งปันผล และส่วนต่างราคาหุ้น ด้วยฝีมือบริหารงานอย่างมืออาชีพของ ชวินดา หาญรัตนกูล กรรมการผู้จัดการ บริษัทหลักทรัพย์จัดการกองทุนกรุงไทย และเชื่อว่าจะเป็นหุ้นปันผลอีกตัวหนึ่งที่ควรเก็บเข้าพอร์ต
**CBG ของพี่แอ๊ด ก็ไม่ยอมน้อยหน้า นักวิเคราะห์ คาดผลประกอบการเติบโตแบบก้าวกระโดดจากการลดค่าใช้จ่ายทั้งในและต่างประเทศ และอัตรามาร์จิ้นที่ดีขึ้นจากโรงงานกระป๋องที่เริ่มเพิ่มอัตรากำลังการผลิตช่วยลดต้นทุน คาดกำไรเฉลี่ย 3 ปี เพิ่มขึ้นปีละ 40% ราคาเป้าหมายใหม่อยู่ที่ 70.75 บาท  ถ้าจะเทียบก็คงต้องเทียบกับ OSP ของเฮียเพชร  ที่ดูสมน้ำสมเนื้อกันหน่อย ส่วนใครจะเลือกซื้อตัวไหนก็แล้วแต่ชอบ ดูกันที่ พี/อีเลย ใครถูกใครแพงกว่ากัน
**วันนี้บริษัท มิตรสิบ ลิสซิ่ง จำกัด (มหาชน) “MITSIB” ผู้ดำเนินธุรกิจให้บริการเช่าชื้อรถแท็กซี่ใหม่ รถแท็กซี่มือสอง รวมถึงบริการสินเชื่อเพื่อรถแท็กซี่และรถขนส่งสาธารณะ รวมทั้งบริการสินเชื่อแฟคตอริ่ง (Factoring) อย่างครบวงจร ภูมิใจนำเสนอข้อมูลนักลงทุน เวลา 13.00–14.00 น. ณ ห้อง 602 ชั้น 6 อาคาร B ตลาดหลักทรัพย์แห่งประเทศไทยถนนรัชดาภิเษก จากทีมบริหาร กิตติ ยงค์สงวนชัย ประธานกรรมการ บริษัท มิตรสิบ ลิสซิ่ง ในฐานะหุ้นน้องใหม่ไฟแรง
**บริษัท ซีพีเอฟ (ประเทศไทย) ซึ่งเป็นบริษัทย่อยของบมจ.เจริญโภคภัณฑ์อาหาร (CPF) ของตระกูลเจียรวนนท์ เปิดเสนอขายหุ้นกู้ 1.7 หมื่นล้านบาท อายุ 4-12 ปี ดอกเบี้ย 2.91-4.18% แล้ววันนี้  ถึงวันที่ 29 พ.ค. ผ่านธนาคารกสิกรไทย ธนาคารไทยพาณิชย์ ธนาคารออมสิน และ ธนาคารกรุงไทย  อันดับความน่าเชื่อถือของหุ้นกู้ที่ระดับ”A+” แนวโน้ม “Stable” โดยบริษัท ทริสเรทติ้ง  โดยบริษัทจะนำเงินที่ได้จากการเสนอขายหุ้นกู้ครั้งนี้ ไปใช้ในการดำเนินกิจการ และ/หรือ ชำระคืนหนี้ (ซึ่งอาจรวมถึงเงินกู้ยืมที่มีอยู่กับผู้จัดการการจัดจำหน่ายหุ้นกู้) และ/หรือ ให้กู้ยืมแก่บริษัทในกลุ่มซีพี ดูแล้วผลตอบแทนก็น่าสนใจดีนะ
**บมจ.พีทีที โกลบอล เคมิคอล หรือ PTTGC ของสุพัฒนพงษ์ พันธ์มีเชาว์ บอสใหญ่พีทีพี โกลบอล เคมิคอล  แจ้งข่าวดีที่ประชุมบอร์ดวันที่ 27 พ.ค. อนุมัติโครงการซื้อหุ้นคืนเพื่อบริหารการเงิน โดยจะใช้เงินสูงสุดไม่เกิน 3,000 ล้านบาท เพื่อซื้อหุ้นคืนจากตลาดหลักทรัพย์ฯ ไม่เกิน 50 ล้านหุ้น หรือประมาณ 1.1% ของหุ้นที่จำหน่ายได้แล้วทั้งหมด โดยจะเริ่มซื้อหุ้นคืนตั้งแต่วันที่ 11 มิ.ย.-9 ธ.ค. 2562  ดักซื้อไว้ก่อนก็ดีนะ